楊南仲寓湖
作者：陳元晉
朝代：宋

paragraphs: 紛紛市道交，翻覆雲雨手。
不如清風與明月，情分却於人耐久。
夫君不受塵土污，湖上結茅誰與處。
坐中只著風月我，有客敲門卿且去。
凉生几席影沉杯，困眠醉舞相追陪。
此時一笑真莫逆，中邊洞徹無纖埃。
須知箇裏非久計，時來携手青雲裏。
蓬萊山頂廣寒宮，放出清光滿天地。